
1. Cyflwyniad
1.1 Drwy eithriad, bydd y Brifysgol yn derbyn ceisiadau gan fyfyrwyr sydd wedi cwblhau rhan o’u hastudiaethau Doethurol mewn lle arall ac sy’n dymuno parhau â’r un astudiaethau nes eu cwblhau ym Mhrifysgol Metropolitan Caerdydd (Met Caerdydd). Fodd bynnag, bydd hyn yn amodol ar gael adolygiad a chymeradwyaeth ffurfiol drwy broses derbyn y Brifysgol. Er mwyn hwyluso’r adolygiad hwn, rhaid i bob unigolyn wneud cais drwy’r broses safonol ar gyfer gwneud cais. 
2. Y Broses Ymgeisio
2.1 Yn ogystal â’r gofynion safonol ar gyfer gwneud cais, rhaid darparu’r dogfennau canlynol hefyd (byddai methu â gwneud hyn yn arwain yn awtomatig at wrthod y cais):
i. Y Cynnig a gymeradwywyd ar gyfer y Prosiect Ymchwil presennol, yn cadarnhau’r gwaith a gwblhawyd eisoes, y gwaith sy’n weddill sydd angen ei gwblhau er mwyn cwrdd â gofynion y dyfarniad a’r dyddiad cyflwyno arfaethedig.
ii. Unrhyw waith a gwblhawyd eisoes ar gyfer y Dyfarniad Doethurol y mae’r ymgeisydd yn ei ddilyn ar hyn o bryd.
iii. Datganiadau ffurfiol am gofrestru o’r sefydliad gwreiddiol, yn cynnwys y dyddiadau cofrestru, y math o radd a’r dull astudio.
iv. Datganiadau ffurfiol am gynnydd academaidd o’r sefydliad gwreiddiol gyda manylion (yn cynnwys dyddiadau) asesiadau interim / adolygiadau cynnydd.
v. Cytundeb ffurfiol ar berchnogaeth Eiddo Deallusol gyda’r sefydliad gwreiddiol.
vi. Adroddiad gan y goruchwylydd arweiniol ar waith yr ymgeisydd hyd hynny a’r gwaith sy’n weddill sydd angen ei gwblhau er mwyn cwrdd â gofynion y dyfarniad.
vii. Adroddiad gan yr ymgeisydd yn datgan ei resymau dros symud rhwng sefydliadau, a sut bydd ffioedd yn cael eu hariannu.
viii. Lle bo’n gymwys, llythyr gan unrhyw noddwr neu gorff cyllido i gadarnhau ei fod yn cytuno â’r bwriad i drosglwyddo.
2.2 Yn achos yr unigolion hynny sy’n ystyried ymgeisio am drosglwyddo i’r Ddoethuriaeth Broffesiynol neu un o’r Doethuriaethau a Addysgir ym Met Caerdydd, mae’n bwysig nodi, os bydd y cais yn llwyddiannus, bod rhaid cwblhau’r holl fodiwlau a addysgir ar raglen y Ddoethuriaeth. Gall ymgeisydd wneud cais am ei esemptio neu am Gydnabod Dysgu Blaenorol rhag y gofyniad i gwblhau modiwlau ar unrhyw raglenni Doethurol ym Met Caerdydd. Rhaid cynnwys y dogfennau canlynol gyda phob cais am esemptio/Cydnabod Dysgu Blaenorol: 
i. Gwaith a aseswyd o’r blaen y barnwyd ei fod yn pasio yn y sefydliad gwreiddiol.
ii. Cydnabyddiaeth ffurfiol i waith a basiwyd gan y sefydliad gwreiddiol.
iii. ‘Map’ yn dangos sut mae’r deilliannau dysgu a gafodd sylw yn y modiwlau a aseswyd o’r blaen yn rhai sy’n rhoi sylw i’r deilliannau dysgu yn y modiwlau perthnasol yn y rhaglen Ddoethurol ym Met Caerdydd y mae’r unigolyn yn gofyn am ei esemptio/Cydnabod Dysgu Blaenorol rhag eu cymryd. 
iv. Llawlyfrau modiwl sy’n dangos y meini prawf a gafodd sylw.
3. Adolygu’r Cais
3.1 Mae pum ysgol ym Met Caerdydd. Bydd pob cais yn cael ei adolygu yn y lle cyntaf gan aelodau o Grŵp Graddau Ymchwil yr Ysgol berthynol.
3.2 Bydd yr aelodau o Grŵp Graddau Ymchwil yr Ysgol yn gwneud y canlynol: 
i. Adolygu ansawdd y cynnig prosiect a gyflwynwyd yn ôl pwysigrwydd, trylwyredd, gwreiddioldeb ac effaith arfaethedig y gwaith ac yn adolygu unrhyw waith arall a gyflwynwyd sydd wedi’i gwblhau yn y sefydliad gwreiddiol.  
ii. Adolygu’r dogfennau atodol sydd wedi’u disgrifio yn 1.1 ac, os yw’n berthnasol, yn 1.2 yn y ddogfen hon.
iii. Ystyried a oes goruchwylwyr addas sydd ar gael i gynorthwyo’r ymgeisydd drwy gydol y Siwrnai Ddoethurol. 
iv. Ystyried a yw’r ysgol berthynol yn meddu ar y cyfarpar/cyfleusterau sydd eu hangen i gynnal gweddill y gwaith.  
v. Ystyried y llinell amser arfaethedig hyd at y cyflwyno. Mewn achosion lle mae’r ymgeiswyr yn agos at gwblhau eu hastudiaethau (e.e., wedi cwblhau 3 blynedd o raglen PhD amser llawn 4 blynedd), bydd angen cyflwyno sail resymegol gadarn dros y cais am drosglwyddo. Gofynnir am hyn er mwyn peidio â pheri anfantais annheg i’r sefydliad presennol lle mae’r rhan fwyaf o’r gwaith wedi’i hwyluso a’i gwblhau.
vi. Cadarnhau’r dyddiad dechrau arfaethedig mewn perthynas â’r pwyntiau mynediad sydd ar gael ar gyfer y rhaglen Ddoethurol berthynol. Yn achos Doethuriaethau a Addysgir, byddai cadarnhau’r dyddiad dechrau yn galw am ystyried unrhyw esemptiad a gymeradwywyd a modiwlau sydd i’w cwblhau o hynny ymlaen.
vii. Cadarnhau cyfnod arfaethedig yr ymgeisyddiaeth gan ystyried y gwaith a gwblhawyd eisoes, y dull astudio (h.y., rhan-amser neu amser llawn), a chyfnod hiraf yr ymgeisyddiaeth ar gyfer y rhaglen Ddoethurol y mae’r cais yn ymwneud â hi (gan ystyried y dull astudio).
3.3 Gellir cyfeirio ceisiadau i sylw Grŵp Graddau Ymchwil y Brifysgol er mwyn trafod ymhellach y gwaith, y trefniadau goruchwylio a/neu gyfnod yr ymgeisyddiaeth.
3.4 Lle mae aelodau o Grŵp Graddau Ymchwil yr Ysgol (neu Grŵp Graddau Ymchwil y Brifysgol, os cyfeiriwyd y cais ato) yn cymeradwyo’r cais, gwahoddir yr ymgeisydd i gyfweliad mynediad. Yn y cyfweliad, gofynnir i’r ymgeisydd drafod ymhellach ei resymau dros drosglwyddo a’i raglen waith bresennol. Bydd disgwyl hefyd i’r ymgeisydd drafod ei ymrwymiad i astudiaethau Doethurol, yn cynnwys amserlennu gwaith. 
4. Ceisiadau Llwyddiannus
4.1 Os cymeradwyir y cais a bod goruchwylwyr addas ar gael, fe hysbysir yr ymgeisydd a’i wahodd i adolygu’r telerau ac amodau (yn cynnwys cyfnod yr ymgeisyddiaeth) ac i gofrestru.
4.2 Bydd y dyddiad dechrau yn dibynnu ar y pwyntiau mynediad sydd ar gael i’r rhaglen Ddoethurol y mae’r ymgeisydd yn gwneud cais am ei drosglwyddo iddi, ar yr adeg y cymeradwywyd y cais, ac ar yr adeg y mae’r ymgeisydd yn derbyn y telerau ac amodau.
4.3 Bydd cyfnod yr ymgeisyddiaeth yn dibynnu ar gyfnod hiraf yr ymgeisyddiaeth ar gyfer y rhaglen, ar y dull astudio ac ar y gwaith a gwblhawyd eisoes. Y ffi flynyddol fydd honno a hysbysebwyd ar gyfer y rhaglen Ddoethurol berthynol ar gyfer y flwyddyn academaidd y mae’r ymgeisydd yn ei dewis ar gyfer trosglwyddo i Met Caerdydd.
4.4 Unwaith y bydd wedi cofrestru, rhaid i’r Ymchwilydd Doethurol ymgymryd â’r un Adolygiadau Cynnydd â’r Ymchwilwyr Doethurol eraill sydd wedi cofrestru ym Met Caerdydd. Y rhain yw’r ‘Launchpad’ ar ôl 1 mis, yr Adolygiad Cynnydd 6 mis, yr Adolygiad Cynnydd 12 mis ac, os yw’n gymwys, yr Adolygiadau Cynnydd Blynyddol. 

